CELEX: 32013D0129
Language: bg
Date: 2013-03-07 00:00:00
Title: 2013/129/ЕС: Решение на Съвета от 7 март 2013 година за подлагане на веществото 4-метиламфетамин на мерки за контрол

15.3.2013   
            
            
               BG
            
            
               Официален вестник на Европейския съюз
            
            
               L 72/11
            
         РЕШЕНИЕ НА СЪВЕТА
   от 7 март 2013 година
   за подлагане на веществото 4-метиламфетамин на мерки за контрол
   (2013/129/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Решение 2005/387/ПВР на Съвета от 10 май 2005 г. относно обмена на информация, оценката на риска и контрола върху новите психоактивни вещества (1), и по-специално член 8, параграф 3 от него,
   като взе предвид инициативата на Европейската комисия,
   като има предвид, че:
   
               (1)
            
            
               На основание член 6 от Решение 2005/387/ПВР на специална сесия на разширения научен комитет на Европейския център за мониторинг на наркотици и наркомании бе изготвен доклад за оценка на риска относно веществото 4-метиламфетамин, който впоследствие беше получен от Комисията на 29 ноември 2012 г.
            
         
               (2)
            
            
               Веществото 4-метиламфетамин е синтетично производно на амфетамина с метилиран пръстен, което се изземва основно в прахообразен вид и във вид на паста в проби, съдържащи амфетамин и кофеин, но което се среща и във вид на таблетки и течности. То се появи на незаконния пазар на амфетамини, където се продава и използва като контролираното вещество амфетамин. Съобщен е един случай, при който веществото е открито в търговски продукт, продаван по интернет. Основният химически прекурсор за синтеза на веществото 4-метиламфетамин е веществото метил-4-метилбензилкетон (4-methyl-BMK), което изглежда се предлага за продажба в интернет и не се контролира съгласно Конвенцията на Организацията на обединените нации за борба срещу незаконния трафик на упойващи и психотропни вещества от 1988 г.
            
         
               (3)
            
            
               Потребителите рядко съобщават за специфични въздействия върху организма, причинени от веществото 4-метиламфетамин, тъй като потребителите обикновено не знаят, че са употребили това вещество. Малкото съобщени случаи обаче показват, че то предизвиква въздействия подобни на тези на стимулантите. Ограничените налични данни, свързани с хората, показват, че неблагоприятните последици от веществото 4-метиламфетамин включват хипертермия, хипертония, анорексия, гадене, изпотяване, стомашни проблеми, кашлица, повръщане, главоболие, сърцебиене, безсъние, параноя, безпокойство и депресия. Актуалните данни не са достатъчни, за да се определи относителният потенциал на това вещество за предизвикване на зависимост.
            
         
               (4)
            
            
               Според ограничените налични източници на данни острата токсичност на веществото 4-метиламфетамин е сходна с тази на други стимуланти. Някои данни сочат, че веществото 4-метиламфетамин в комбинация с други вещества, включително амфетамин и кофеин, може да доведе до по-голям риск от цялостна повишена токсичност.
            
         
               (5)
            
            
               Има общо 21 регистрирани смъртни случая в четири държави-членки, при които в проби, взети след смъртта, е открит 4-метиламфетамин, използван самостоятелно или в комбинация с едно или повече вещества, особено с амфетамин. Въпреки че от наличната информация не е възможно да се определи със сигурност ролята на веществото 4-метиламфетамин в тези смъртни случаи, в някои случаи то е било преобладаващото открито вещество, с нива, сравними с тези, които се срещат в някои случаи на смърт, причинена от употребата на амфетамин.
            
         
               (6)
            
            
               Веществото 4-метиламфетамин е открито в 15 държави-членки, а една държава-членка е съобщила за производството на веществото на нейна територия. Трудно е да бъде определено конкретното разпространение на веществото 4-метиламфетамин. Няма информация относно търсенето на конкретно това вещество от групите потребители и то не се предлага на пазара чрез магазини в интернет.
            
         
               (7)
            
            
               Наличната информация сочи, че веществото 4-метиламфетамин се произвежда и разпространява от същите групировки на организираната престъпност, които участват в производството и трафика на амфетамин.
            
         
               (8)
            
            
               Веществото 4-метиламфетамин няма никаква позната, установена или призната медицинска стойност или приложение в Съюза и няма разрешение за търговия на това вещество на територията на Съюза. Освен използването му като референтен аналитичен стандарт, както и при научни изследвания, няма данни, че то може да се използва за каквито и да било други законни цели.
            
         
               (9)
            
            
               Понастоящем веществото 4-метиламфетамин не е предмет на оценка и не е било предмет на оценка по системата на Организацията на обединените нации. Осем държави-членки упражняват контрол върху веществото съгласно законодателството за контрол на наркотиците по силата на задълженията им съгласно Конвенцията на Организацията на обединените нации за психотропните вещества от 1971 г. Две други държави-членки прилагат за продукта общото определение за фенетиламин в националното си законодателство, а една държава-членка го контролира съгласно своето законодателство за лекарствата.
            
         
               (10)
            
            
               В доклада за оценката на риска се констатира, че съществуват ограничени научни доказателства относно характеристиките на веществото 4-метиламфетамин и свързаните с него рискове, и се посочва, че са необходими допълнителни изследвания относно общите здравни и социални рискове, свързани с веществото. При все това, наличните данни предоставят достатъчно основания за въвеждането на мерки за контрол за веществото 4-метиламфетамин на територия на Съюза. В резултат от рисковете за здравето, които то поражда, отразени при откриването му при няколко регистрирани смъртни случая, особено когато се използва в комбинация с други вещества, поради силното му сходство във външен вид и въздействия с веществото амфетамин, поради факта, че потребителите могат несъзнателно да приемат това вещество, както и поради неговата ограничена медицинска стойност или приложение, веществото 4-метиламфетамин следва да бъде подложено на мерки за контрол на територия на Съюза.
            
         
               (11)
            
            
               Тъй като десет държави-членки вече упражняват контрол върху веществото 4-метиламфетамин, поставянето му под контрол на територия на Съюза може да спомогне за предотвратяване на проблеми при трансграничното правоприлагане и съдебното сътрудничество.
            
         
               (12)
            
            
               Мерките за контрол на територия на Съюза могат също така да помогнат да се предотврати превръщането на веществото 4-метиламфетамин в алтернатива на амфетамина на пазарите на забранени наркотични вещества,
            
         ПРИЕ НАСТОЯЩОТО РЕШЕНИЕ:
   Член 1
   Новото психоактивно вещество 4-метиламфетамин се подлага на мерки за контрол на територия на Съюза.
   Член 2
   До 17 март 2014 г. държавите-членки предприемат необходимите мерки в съответствие с националното си право за подлагане на веществото 4-метиламфетамин на мерките за контрол и наказателноправните санкции, предвидени в националното им законодателство в изпълнение на задълженията им съгласно Конвенцията на Организацията на обединените нации за психотропните вещества от 1971 г.
   Член 3
   Настоящото решение влиза в сила в деня след публикуването му в Официален вестник на Европейския съюз.
   
   
      Съставено в Брюксел на 7 март 2013 година.
      
         
            За Съвета
         
         
            Председател
         
         A. SHATTER
      
   
   
      (1)  ОВ L 127, 20.5.2005 г., стр. 32.